25% van Twitter-werkers hul poste kwytArgieffoto (Foto: Photo Mix/Pixabay) Twitter, wat verlede week deur die miljardêr Elon Musk aangeskaf is, is van voornemens om ŉ kwart van sy arbeidsmag te ontslaan as deel van ŉ verwagte eerste ronde van afleggings, het die Washington Post Maandag berig. Alex Spiro, Musk se regsverteenwoordiger, het die gesprekke oor die afleggings gelei, aldus die berig. Twitter het teen die einde van 2021 sowat 7 000 werknemers gehad, wat beteken dat byna 2 000 personeellede hul poste sal kwyt wees. Musk het gerugte in die New York Times ontken dat die afleggings voor 1 November sal plaasvind om aandeeltoelaes te vermy wat op die dag verskuldig is. Twitter het nie dadelik reageer op ŉ versoek deur Reuters vir kommentaar nie. Maroela Media het vroeër berig Musk het nie op hom laat wag nie om Parag Agrawal, uitvoerende hoof, sowel as die maatskappy se finansiële hoof Ned Segal en veiligheidshoof Vijaya Gadde af te dank. Musk het Donderdag getwiet dat hy Twitter koop “omdat dit belangrik is vir die toekoms van die beskawing om ŉ gemeenskaplike digitale stadsplein te hê, waar ŉ wye verskeidenheid oortuigings op ŉ gesonde manier gedebatteer kan word”. Die sluiting van die ooreenkoms het gekom ná ŉ lang en uitgerekte heen-en-weer tussen die miljardêr en die sosiale netwerk.